Diari Oficial de la Generalitat Valenciana


Sumari del DOGV 3946, del 23-02-2001 (2001/1454)

RESOLUCIÓ de 12 de febrer de 2001, del director general per als Recursos Humans i Econòmics de la Conselleria de Sanitat, per la qual s'anuncia convocatòria pública per a la provisió de diverses places de director d'Atenció Primària dels centres de despesa d'Atenció Primària dependents de la Conselleria de Sanitat pel procediment de lliure designació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3946

Data del DOGV
:   23-02-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/1454


Data del document
:   12-02-2001

Organisme emissor
:   Conselleria de Sanitat

Tipus de document
:   Resolució

Correcció d'errades

 Descriptors 

:   * concurs administratiu
    * metge
    * ajuda social

RESOLUCIÓ de 12 de febrer de 2001, del director general per als Recursos Humans i Econòmics de la Conselleria de Sanitat, per la qual s'anuncia convocatòria pública per a la provisió de diverses places de director d'Atenció Primària dels centres de despesa d'Atenció Primària dependents de la Conselleria de Sanitat pel procediment de lliure designació. [2001/1454]
  
D'acord amb el que disposa la disposició addicional deu de la Llei 30/1999, de 5 d'octubre, de selecció i provisió de places de personal estatutari dels serveis de Salut, en relació amb el que estableix el Decret 42/1986, de 21 de març, del Govern Valencià, pel qual es defineix i estructura l'Atenció Primària de la Salut a la Comunitat Valenciana, i segons que disposa la Resolució de 4 de maig de 2000 de la Conselleria de Sanitat (DOGV núm. 3.738, de 24.05.2000), per la qual es determina la forma de provisió de determinats llocs de treball de les institucions sanitàries de la Conselleria de Sanitat, i fent ús de les competències atribuïdes en l'article 3.1.n de l'Ordre de 18 de febrer de 2000 de la Conselleria de Sanitat per la qual es deleguen atribucions en matèria de contractació administrativa, gestió econòmica i gestió de personal, en diversos òrgans de la conselleria (DOGV núm. 3.699, de 01.03.2000).
  
Resolc convocar, pel procediment de lliure designació, diverses places de director d'Atenció Primària dels centres de despesa d'Atenció Primària, amb subjecció a les següents
  
Bases de la convocatòria
  
1. Característiques generals
  
1.1. Els llocs objecte de la convocatòria són els que s'especifiquen en l'annex I.
  
1.2. Les funcions que s'han de dur a terme en les places de director d'Atenció Primària seran anàlogues a les dels òrgans directius d'Atenció Especialitzada regulats en el Decret 186/1996, de 18 d'octubre, del Govern Valencià, modificat parcialment pel Decret 47/2000, de 17 d'abril, del Govern Valencià, adaptades a l'àmbit de l'Atenció Primària en el qual exerciran les seues funcions.
  
1.3. El règim retributiu serà el fixat en la Llei 14/97, de 26 de desembre de 1997, de Mesures de Gestió Administrativa i Financera i d'Organització de la Generalitat, amb els corresponents increments salarials previstos en les successives lleis de pressupostos de la Generalitat Valenciana.
  
1.4. L'exercici del lloc és incompatible amb l'exercici de qualsevol altra activitat pública o privada, segons que preveu la legislació vigent sobre incompatibilitats del personal al servei de les administracions públiques.
  
2. Requisits dels aspirants
  
2.1. Posseir la nacionalitat espanyola o de qualsevol altre estat membre de la Unió Europea, així com d'aquells estats als quals, gràcies als tractats internacionals signats per la Unió Europea i ratificats per Espanya, siga d'aplicació la lliure circulació de treballadors en els termes en què aquesta es troba definida en el Tractat Constitutiu de la Unió Europea.
  
2.2. La titulació exigida per al director d'Atenció Primària serà anàloga a la dels òrgans directius d'Atenció Especialitzada regulats en el Decret 186/1996, de 18 d'octubre, del Govern Valencià, modificat en part pel Decret 47/2000, de 17 d'abril, del Govern Valencià.
  
2.3. Tenir la condició de personal estatutari amb plaça en propietat dels serveis de salut, de funcionari de carrera inclòs en l'àmbit d'aplicació de la Llei 30/1984, de 2 d'agost, de Mesures per a la Reforma de la Funció Pública, i de les corresponents lleis de la Funció Pública de les comunitats autònomes, així com del personal laboral fix de la Generalitat Valenciana, en aquest cas quedaran en la situació administrativa que els corresponga.
  
No obstant això, podrà concórrer-hi també simultàniament personal alié a l'administració que tinga els requisits enunciats anteriorment amb la finalitat que l'administració puga disposar d'un nombre d'aspirants major i heterogeni que concórreguen en condicions d'igualtat al present procés de provisió de places. La provisió s'efectuarà segons el règim laboral d'Alta Direcció regulat en el Reial Decret 1382/1985, d'1 d'agost.
  
2.4. No trobar-se inhabilitat per a l'exercici de funcions públiques, professionals o de la Seguretat Social.
  
3. Presentació de sol·licituds
  
3.1. Les persones interessades a participar en la convocatòria han d'emplenar una sol·licitud que s'ajuste necessàriament al model que consta com a annex II, i l'enviaran a la Conselleria de Sanitat, Servei de Selecció de Personal, carrer del misser Mascó, núm. 31, 46612 València.
  
3.2. El termini de presentació de sol·licituds serà de 20 dies hàbils comptadors des de l'endemà de la publicació de la present resolució en el Diari Oficial de la Generalitat Valenciana.
  
3.3. En la sol·licitud es consignaran les dades següents:
  
- Dades personals
  
- Currículum professional que incloga preferentment els mèrits acadèmics i l'experiència professional en l'exercici de càrrecs directius en institucions sanitàries o lloc de treball amb funcions similars al qual es concursa.
  
- Memòria explicativa de les línies fonamentals i objectius que s'han de seguir en la plaça que se sol·licite.
  
4. Avaluació de mèrits
  
Valoració del treball desenvolupat. L'exercici de llocs de treball que guarden similitud amb el contingut tècnic i especialització del lloc sol·licitat.
  
Realització i valoració d'una memòria del lloc de treball sol·licitat. La memòria consistirà en una anàlisi del lloc de treball sol·licitat, les seues característiques, condicions, mitjans necessaris, propostes de millora en el desenvolupament de les funcions i totes aquelles altres qüestions que l'aspirant considere d'interés o importància. La seua extensió no podrà excedir els 20 folis.
  
Es farà una entrevista, de caràcter potestatiu, davant la comissió avaluadora, que serà pública i es farà en acte únic o en el menor nombre de sessions necessàries amb la menor dilació possible en el temps. En l'entrevista es comprovaran i valoraran els coneixements del lloc de treball sol·licitat, així com l'aptitud, eficàcia i experiència professional de l'aspirant i totes les circumstàncies que es necessiten per al millor exercici de les funcions. Hom valorarà, a més a més, la capacitat d'iniciativa, productivitat i nivell de responsabilitat de l'aspirant.
  
5. Procediment de provisió
  
Una vegada recopilades totes les sol·licituds en la Direcció General per als Recursos Humans i Econòmics, seran examinades per la comissió de valoració nomenada a l'efecte per resolució de l'òrgan competent, com a òrgan col·legiat encarregat de comprovar els requisits del personal sol·licitant i d'avaluar els seus mèrits d'acord amb la present convocatòria, i efectuarà una proposta de resolució motivada d'adjudicació no vinculant a través del director general per als Recursos Humans i Econòmics, que s'elevarà al conseller de Sanitat, el qual, a la vista d'aquesta, dictarà la resolució de nomenament oportuna.
  
6. Resolució i adjudicació de la plaça
  
6.1. La convocatòria podrà ser declarada deserta, per acord motivat, quan no hi concórreguen aspirants idonis per a ocupar-les.
  
6.2. En el supòsit que els aspirants elegits renunciaren al lloc abans de la presa de possessió, el director general per als Recursos Humans i Econòmics de la Conselleria de Sanitat formularà una altra proposta de resolució.
  
6.3 Les persones que hagueren estat seleccionades per a ocupar els llocs relacionats en l'annex I quedaran en la situació administrativa que els corresponga segons la seua vinculació i règim jurídic de procedència. En el supòsit que el sol·licitant seleccionat siga personal alié a l'administració Pública, subscriurà amb la Conselleria de Sanitat un contracte laboral especial d'Alta Direcció d'acord amb la normativa ja esmentada.
  
6.4. El personal nomenat per a l'exercici d'un lloc de treball per lliure designació podrà ser cessat discrecionalment per l'autoritat que el va nomenar.
  
7. Recursos
  
La present convocatòria, les seues bases i tots els actes administratius que siguen dictats per tal d'executar-la pel director general per als Recursos Humans i Econòmics, podran ser impugnats per les persones interessades, mitjançant la interposició del recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de la publicació de l'acte recorregut, d'acord amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, i potestativament podran interposar-hi el recurs de reposició, en el termini d'un mes, d'acord amb els articles 116 i 117 de la mateixa Llei 30/1992, segons la redacció modificada per la Llei 4/1999, davant el conseller de Sanitat.
  
Contra les resolucions i els actes de tràmit dictats per la comissió de valoració que ha de jutjar la convocatòria, podrà interposar-se recurs d'alçada en el termini d'un mes, davant el director general per als Recursos Humans i Econòmics (article 107 i 114 de la Llei de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999).
  
València, 12 de febrer de 2001.- El director general per als Recursos Humans i Econòmics: José Cano Pascual.
  
ANNEX I
  
DIRECTOR/A D'ATENCIÓ PRIMÀRIA ÀREA 2
  
DIRECTOR/A D'ATENCIÓ PRIMÀRIA ÀREA 4
  
DIRECTOR/A D'ATENCIÓ PRIMÀRIA ÀREA 5
  
DIRECTOR/A D'ATENCIÓ PRIMÀRIA ÀREA 6
  
DIRECTOR/A D'ATENCIÓ PRIMÀRIA ÀREA 8
  
DIRECTOR/A D'ATENCIÓ PRIMÀRIA ÀREA 10
  
DIRECTOR/A D'ATENCIÓ PRIMÀRIA ÀREA 13
  
DIRECTOR/A D'ATENCIÓ PRIMÀRIA ÀREA 17